Tallene kommer fra en opgørelse fra Dansk Fertilitetsselskab, og selv om vi er i en tid, hvor der generelt fødes flere børn som resultat af en fertilitetsbehandling, er der en klar tendens, lyder det fra selskabet.

- Kvinderne vælger at gøre det på den her måde, fordi de er i en alder, hvor æggenes kvalitet bliver dårligere og dårligere. Og de står næsten med en pistol for panden, og hvis de ønsker at få det barn, så er de nødt til at gøre det selv, siger Kathrine Birch Petersen, der er formand for selskabet.

At blive solomor er plan b

Hos selskabet peger de på, at det for langt de fleste af kvinderne er plan b at blive mor på den måde. Det var det også for Pernille Stokholm.

Der var nogen, der var gode nok, men så var jeg måske ikke god nok til dem. Pernille Stokholm

- Folk tror, det er førstevalg. Alle solomødre, jeg kender, ville godt have haft hele pakken med mand og børn, men når det ikke kan lade sig gøre, er jeg så sindssygt taknemmelig for, at man kan være så heldig at få et barn alene.

Hun mener ikke selv, at hun har været for kræsen i forsøget på at finde en kæreste at få børn med.

- Jeg har ikke en tjekliste på hundrede punkter. Jeg har faktisk slet ikke en tjekliste. Der var nogen, der var gode nok, men så var jeg måske ikke god nok til dem. Og omvendt.

Og det er ikke, fordi hun ikke har forsøgt at finde en mand.